KIRJALLINEN KYSYMYS E-2470/02 esittäjä(t): Gerhard Hager (NI) komissiolle. Valitusmenettelyjen nro 98/4010 ja nro 98/4826 päättäminen.



Virallinen lehti nro 052 E , 06/03/2003 s. 0176 - 0177



KIRJALLINEN KYSYMYS E-2470/02 esittäjä(t): Gerhard Hager (NI) komissiolle (4. syyskuuta 2002) Aihe: Valitusmenettelyjen nro 98/4010 ja nro 98/4826 päättäminen Komissiossa vireillä olevissa valitusmenettelyissä nro 98/4010 ja nro 98/4826 on tarkoitus määritellä mehiläisten roturajoituksia koskevien kansallisten määräysten ja yhteisön oikeuden yhteensopivuus. Komission syyskuussa 2001 antamien tietojen mukaan kyseiset valitusmenettelyt oli tarkoitus päättää vielä ennen vuoden 2001 loppua. Kuitenkaan niitä ei ole tähän päivään mennessä saatettu päätökseen. Ala-Itävallan osavaltion hallitus aikoo käyttää komission päätöstä mehiläishoitoa koskevan lakiuudistuksen perustana. Koska oikeudellinen tilanne ennen menettelyn loppuunsaattamista on epäselvä, vaarana on pysyvä rotujen sekoittuminen, mistä aiheutuu kielteisiä seurauksia mehiläishoidolle. Miten komissio perustelee edellä mainittuihin asioihin liittyvän valitusmenettelyn hitautta? Katsooko komissio, että maatalouden pääosaston ja terveys- ja kuluttajansuoja-asioiden pääosaston välinen toimivaltakiista on syynä viiveisiin valitusmenettelyn päättämisessä? Mikä pääosasto vastaa konkreettisten valitusmenettelyjen loppuunsaattamisesta? Milloin komissio ratkaisee edellä mainitut valitusmenettelyt? Onko komissio tietoinen Euroopan yhteisöjen tuomioistuimen 3. joulukuuta 1998 asiassa C-67/97 antamasta tuomiosta, jossa myönnetään vastaavanlaisessa tapauksessa roturajoituksen luvallisuus? Katsooko komissio, että EY-tuomioistuimen tuomiota voitaisiin soveltaa kysymyksen kohteena olevassa asiassa? David Byrnen komission puolesta antama vastaus (15. lokakuuta 2002) Komissio vastaanotti arvoisan parlamentin jäsenen mainitsemista kanteluista toisen 3. marraskuuta 1998 ja toisen 12. elokuuta 1998. Itävallan viranomaisiin otettiin yhteyttä jo aikaisessa vaiheessa. Vuonna 1999 toteutettu komission uudistus viivästytti kaikkien kanteluiden käsittelyä. Vuoden 2001 lopulla komissio teki kuitenkin johtopäätöksen, että saatujen tietojen perusteella ei voida katsoa, että Itävallan asiaa koskeva lainsäädäntö rikkoisi yhteisön lainsäädäntöä. Rikkomuksia koskeviin tutkimuksiin sovellettavien menettelysääntöjen mukaisesti komissio lähetti kantelijoille kirjeen, jossa ilmoitettiin, että tapausten käsittely aiotaan lopettaa. Komissiolle osoittamassaan vastauksessa kantelijat kuitenkin kyseenalaistivat eräitä Itävallan viranomaisten esittämiä seikkoja, jotka olivat ratkaisevia tapausten arvioinnin kannalta. Siksi komission on käynnistettävä tutkimukset uudelleen. Tästä syystä myös tapausten käsittely on vielä kesken. Komission uudistuksen johdosta vastuu kyseisistä kanteluista on nykyään terveys- ja kuluttaja-asioiden pääosastolla. Komission yksiköiden välillä ei ole toimivaltakiistaa tässä asiassa. Parlamentin jäsen voi olla vakuuttunut siitä, että komissio on tietoinen asiassa C-67/97 annetusta tuomioistuimen päätöksestä. Tutkimustulokset riippuvat siitä, missä määrin tätä oikeuskäytäntöä voidaan soveltaa kyseisiin kanteluihin. Komissio tekee kummastakin kantelusta (98/4010 ja 98/4826) lopullisen päätöksen lokakuun puolivälissä.